Connor Ford

Connor Patrick Ford (s. 5. helmikuuta 1998 Pittsburgh, Pennsylvania, Yhdysvallat) on yhdysvaltalainen jääkiekkoilija, joka pelaa SM-liigajoukkue Mikkelin Jukureissa. Hän on pelipaikaltaan keskushyökkääjä, mutta Ford osaa pelata myös laidassa.
Ura.
Ford vietti juniorivuotensa pääasiassa kotikaupungissaan Pennsylvanian Pittsburghissa. Madison Capitols varasi hänet 71. pelaajana USHL:n varaustilaisuudessa 2014. Ford pelasi kaksi seuraavaa kautta Shattuck St. Mary'sin high school-joukkueessa. Kaudeksi 2016–2017 hän siirtyi USHL-joukkue Sioux City Musketeersiin. Ford eteni joukkueen kanssa Clark Cup-finaaleihin, mutta mestaruuden vei lopulta kuitenkin Chicago Steel otteluvoitoin 3–2.
Vuodet 2017–2021 Ford kävi Bowling Green State Universityn yliopistoa. "Sophomore-vuotenaan" 2018–2019 hän oli joukkueensa toiseksi paras maalintekijä ja kolmanneksi paras pistemies tehoilla 17+17=34, joilla Ford sijoittui koko WCHA:n maalipörssissä viidenneksi ja pistepörssissä yhdeksänneksi. "Junior-vuotenaan" 2019–2020 hän nousi Bowling Greenin varakapteeniksi. Ford oli tehoilla 12+22=34 joukkueen toiseksi paras maalintekijä ja jakoi sisäisen pistepörssin toisen sijan Brandon Krusen kanssa edellään Alec Rauhauser. He jakoivat koko WCHA:n pistepörssin kuudennen sijan Bemidji Staten Adam Bradyn ja Owen Sillingerin kanssa. Ford valittiin kauden päätteeksi divisioonan kolmanteen tähdistökentälliseen. 
"Senior-vuotenaan" 2020–2021 Ford toimi Bowling Greenin kapteenina. Hän jakoi tehoilla 16+12=28 koko WCHA:n maalipörssin voiton LSSU:n Ashton Calderin kanssa sekä jakoi pistepörssin viidennen sijan Minnesota Staten Julian Napravnikin ja NMU:n Andre Ghantousin kanssa. Ford oli myös joukkueensa kolmanneksi paras pistemies. Hänet valittiin kauden päätteeksi divisioonan ensimmäiseen tähdistökentälliseen. Ford palkittiin kolmen jälkimmäisen Bowling Green-kautensa päätteeksi myös WCHA:n opiskelijapalkinnolla ja valittiin akateemiseen tähdistökentälliseen.
Kaudeksi 2021–2022 Ford teki siirron Pohjois-Dakotan yliopistoon. Hän oli tehoilla 4+24=28 joukkueensa paras syöttäjä ja toiseksi paras pistemies Riese Gaberin jälkeen. Ford palkittiin NCHC:n parhaana puolustavana hyökkääjänä ja hänet valittiin akateemiseen tähdistökentälliseen.
Viimeisen yliopistokautensa jälkeen huhtikuussa 2022 Ford teki vuoden mittaisen sopimuksen AHL-joukkue Henderson Silver Knightsin kanssa. Hän liittyi joukkueeseen loppukaudeksi 2021–2022 amatööritryout-sopimuksella ja pelasi 11 runkosarjaottelua tehden yhden maalin ja yhden pudotuspeliottelun ilman tehopisteitä. Samana syksynä Ford osallistui Vegas Golden Knightsin tulokasleirille. Kaudella 2022–2023 hän pelasi AHL:ssä 62 runkosarjaottelua tehopistein 8+10=18.
Kaudeksi 2023–2024 Ford siirtyi vuoden mittaisella sopimuksella monikansallisen ICE Hockey Leaguen italialaisjoukkue HC Bolzanoon. Hän oli tehoilla 11+23=34 joukkueen toiseksi paras pistemies Christian Thomasin jälkeen. Kaudeksi 2024–2025 Ford siirtyi vuoden mittaisella sopimuksella Slovakian Extraligan HK Spišská Nová Vesiin. Hän oli joukkueen paras pistemies ja syöttäjä tehoilla 12+38=50, joilla Ford jakoi koko liigan pistepörssin kuudennen sijan HK Dukla Michalovcen Renārs Krastenbergsin kanssa.
Ford siirtyi kaudeksi 2025–2026 vuoden mittaisella sopimuksella SM-liigajoukkue Mikkelin Jukureihin. Marraskuussa 2025 hän teki seuran kanssa vuoden mittaisen jatkosopimuksen.
Muuta.
Fordin pikkuveli Braedon pelaa hyökkääjänä Pennsylvanian osavaltionyliopistojoukkueessa ja myös pikkusisko Reilly on pelannut jääkiekkoa hyökkääjänä. Sisarusten isä Tim Ford pelasi jääkiekkoa Ferris State Universityn yliopistojoukkueessa ja baseballia Pittsburghin yliopistojoukkueessa.